Kamenický, Ladislav, poslanec NR SR (2022-05-10):
Dobre. Takže, takže pokračujem v tom, čo som začal. Čiže celkovo, celkovo to, čo sa dá robiť, sú na jednej strane tie kompenzačné opatrenia, ale hovorím, že tých 260 miliónov tohto roku je málo a podľa mňa zbytočne budúci rok ide Igor Matovič minúť pol miliardy na krúžky na budúci rok, ktoré sa dali použiť asi ináč. Ja to berem, je to bohumilá činnosť, ale obrovská suma peňazí a Slovákom sa absolútne nepomáha a na druhej strane, na druhej strane budeme, v podstate na toto minieme celú polmiliardu. Vidím, myslím si, že z krúžkov pre deti, prvé je dôležité, samozrejme, existuje nejaká tá pyramída potrieb a potrebujeme najprv, aby ľudia skutočne neupadali do chudoby. Deti sú dôležité, berem, ale najprv treba zabezpečiť, aby ľudia mali čo jesť. Lebo pre, reálne sa tu stáva, že ak si zoberiete priemerný dôchodok 500 eur a ľudia na Slovensku zo spotrebného koša míňajú asi 20 % na potraviny, u dôchodcov je to dokonca vyššia suma, tak sa bavíme, pri 10-percentnej inflácii v podstate ten dôchodca príde o polovicu svojich peňazí, ktoré mal odložené, odložené na potraviny. A toto považujem za veľmi nebezpečné. Ďalšie nástroje, samozrejme, keď si pozrieme na vývoj cien pohonných hmôt, dovolím si povedať, že je to, je to aj v dôsledku sankcií. Nechcem tu teraz politicky rozoberať konflikt na Ukrajine, ale myslím si, že aj tie sankcie prispievajú k tej situácii a každý, keď zavádza sankcie, má nejaké predpoklady. Otázka, či sa tie predpoklady naplnia a na druhej strane, že aký to bude mať dopad na život ľudí na Slovensku. Ja som presvedčený, že sankcie sú jedným zo zdrojov tohoto silného zdražovania a ak teda budeme uvažovať tak, ako keď sa uvažovalo o odpojení plynu alebo ropy, tak tie ceny na to zareagujú. A kto to zaplatí? Bude to každý bežný občan na Slovensku, bude to aj každá firma na Slovensku, ktorá sa bude vďaka týmto nákladom stávať menej konkurencieschopnou, a potom jedného dňa sa budeme čudovať, že skutočne ľudia si budú všetko nechávať zasielať niekde z Číny a nebudú hľadieť na nič, len na cenu. A to by som nebol rád a ja dúfam, že takéhoto stavu sa nedožijeme, aj keď teda všetko nasvedčuje tomu, že k tomuto všetkému smerujeme. Čo sa týka napríklad samotnej ceny palív, ako je možné na Slovensku, zoberte si jeden liter nafty stojí dnes 1,81 centa na pumpe. Ľudia reálne zaplatia niekedy, keď majú nejaké auto s nejakou väčšou nádržou, aj o 50 eur viac, ako tomu bolo za starých čias. Ale keď sa pozrete na to, že rafinérie stále kupujú ten, tú ruskú ropu, a teda mňa by zaujímalo skutočne, aké sú veľké tie marže a či sa nedá dohodnúť napríklad s tými rafinériami, aby bola tá marža primeraná a napríklad aby sa nejakým spôsobom dokázalo zastropovať ceny niektorých palív na Slovensku. Urobil to premiér Orbán a ja si myslím, že keď to vedel, on sa v podstate musel dohodnúť tiež s tými rafinériami. A určite ja nie som zástancom toho, že niekto povie, že bude stáť liter nafty v dnešnej dobe 0,8. Ale nech stojí povedzme 1,4 – 1,5, ale nie 1,8. Čiže toto by výrazne pomohlo, pomohlo ľuďom. Tak vidím, sledujem tu hádky medzi Igorom Matovičom a Richardom Sulíkom, kto tu čo dokáže dohodnúť, tak som veľmi zvedavý, ako to dopadne. Čo sa týka napríklad, vláda hovorí o tom, ako urobila nejaké, napríklad nejaké memorandum o zastropovaní marží reťazcov na potraviny. No tak viete, keď niekto sa dohodne, ja neviem, či sa dohodla absolútna výška tej marže, alebo sa dohodla, dohodla percentuálna výška, predpokladám, že percentuálna, no tak ak doteraz, ja neviem, niečo stálo 1 euro a dohodnete si, že marža bude 20 %, tak výsledná cena tam je 1,20, ale ak to teda urobíte tak, že stúpne cena na 1,50 a zachováte 20-percentnú maržu, tak ste na cene 1,80. Toto, čiže v podstate z 1,20 vám stúpne cena toho tovaru na 1,80. Čiže ako toto má zabrániť akože zdražovaniu? To je len to, že ste si potvrdili s reťazcami, že budú stále zarábať tie marže, ktoré majú. Aké, môj kolega sa tomu venuje, Richard Takáč detailnejšie a hovorí, že priemerná, priemerná marža obchodných reťazcov v západných krajinách je okolo, priemer okolo 3 %, zisková marža, a pri slovenských je to 10 %. Čiže niekde sa tu niečo deje, čo by mal niekto aj kontrolovať. Úlohou ministerstva financií, dokonca zákona o cenách je, aby sa vykonávali kontroly, a mňa by zaujímalo napríklad, že či ministerstvo financií vykonalo nejakú kontrolu na to, že akým spôsobom sa vyvíjajú ceny jednotlivých tovarov a služieb. Napríklad keď zobereme ten príklad z Maďarska, tak Maďarsko zastropovalo ceny asi trinástich základných potravín, lebo asi to nebolo len tak, ale je to v záujme toho, aby tí najzraniteľnejší, ktorí žijú väčšinou z tých základných potravín, varia si z tých základných potravín, tak aby dokázali v tomto marazme, ktorý tu máme a ktorý, dovolím si povedať, že sme, si spôsobujeme ako Európska únia aj sami svojimi krokmi, tak aby prežili tí ľudia. Lebo mnohí ľudia sa dostávajú do pásma chudoby. To je overiteľný fakt a ľudia skutočne na Slovensku už pomaly nemajú z čoho žiť. To je aj dôvod, si myslím, že prečo ľudia, keď teda, ja sa stretávam hlavne na tých našich nejakých zhromaždeniach, kde chodia. Tam ich nevyhnal, nevyhnal SMER – sociálna demokracia, vyhnali ste ich vy, vláda, vaša vláda, nakoľko tí ľudia prišli a hovoria mi: , Preboha, niečo robte, lebo skutočne, skutočne sme na tom ekonomicky veľmi zle a už sa nás nemá kto zastať. Proste vláda na nás kašle.´ A keď si zoberete len takých dôchodcov, tak prepáčte, pri 11,3-percentnej inflácii dať 1,3-percentnú valorizáciu? Ak si pozriete napríklad príklad z Českej republiky, tak táto vláda dala v podstate pri priemernom dôchodku valorizáciu 6,5 eura na mesiac našim dôchodcom, Česká republika najprv dala na začiatku roka 33 euro za mesiac, to bola štandardná valorizácia, potom dala 42 eur, myslím, že od 1. 6. alebo 1. 7. mimoriadnu valorizáciu a v novembri bude ďalšia valorizácia, ktorá v podstate vykompenzuje celú infláciu jednotli... dôchodcom. Takže v Českej republike ten dôchodca dostane vyše 1 200 eur za rok a slovenský dôchodca v podstate príde, teda tým pádom skončí na nule, lebo tá inflácia je tam okolo 13 %, ale slovenský dôchodca príde o 600 eur každý rok. To je, myslím, že absolútne necitlivé, a nemyslím si, že, ehm, treba sa opýtať tých ľudí, že ako to vnímajú. Ja chápem, vy sa budete vyhovárať, že tu bol nejaký zákon z minulého obdobia, no ale bol tu aj zákon z minulého obdobia, ktorý hovoril o tom, lebo tie dôchodky sa stanovujú, teda inflácia sa stanovuje na základe minuloročných priemerov, len máme tu veľmi špecifickú situáciu, kedy tá inflácia z roka na rok silne narástla, a keď sa tu vie teda v skrátenom legislatívnom konaní rozhodnúť čokoľvek, dokonca sú tu prioritnejšie zákony, ja neviem, o marihuane a neviem o čom všetkom, no tak urobte skrátené legislatívne konanie a prijmite zákon o valorizácii, mimoriadnej valorizácii dôchodkov. Prečo to je také zložité? Inokedy to viete zbúchať za jeden týždeň a nie je to žiaden problém. Čiže... a ďalšia vec, my sme v minulosti prijali zákon napríklad pre dôchodcov o automatickej valorizácii dôchodkov, ktorá mala byť minimálne 2 %. Platnosť skončila a minister Krajniak ho neobnovil tento zákon. Čiže dôchodcovia dostali len 1,3 %. Samotná Jednota dôchodcov to vníma veľmi-veľmi zle a myslím si, že ich požiadavka najprv bola na trojpercentnú mimoriadnu valorizáciu a dnes už dokonca hovoria o 14. dôchodku, lebo ak si skutočne prerátate, že ten 13. dôchodok by mal byť vyplatený v polke roka, tak ak si to finančne prerátate, tak vám to možno urobí 0,1 % na celkovom dôchodku za celý rok. Čiže to je nedostatočné a na konci roka ten dôchodca nemal dostať žiadny dôchodok. Čiže to, že ho dostane skôr, tak ho skôr minie, ale na konci roka ho tá inflácia dobehne o to viac, lebo tá inflácia sa predpokladá, že bude stúpať možno až na 14 až 15 %, ako predpokladajú jednotlivé, jednotlivé inštitúcie. Čiže situácia je skutočne vážna a my aj v tom uznesení, ktoré sme predložili, vyzývame na to, aby vláda, vláda predložila na rokovanie schôdze Národnej rady správu o kompenzačných opatreniach, o tom, čo som hovoril, čo považujem za absolútne nedostatočné v porovnaní s ostatnými krajinami, je absurdné, čo sa deje na Slovensku. Ďalej, aby sa hovorilo o koncepcii cenovej politiky. To hovoríme napríklad o možnom nejakom zastropovaní nejakých cien na niektoré základné potraviny, tuším, že v Maďarsku ich bolo 13, aby sa vláda napríklad zaoberala, zaoberala samotnými pohonnými hmotami a stanovením nejakých stropov na ceny pohonných hmôt a aby napríklad, keď sa bavíme o elektrine, je tu síce nejaká, nejaké memorandum, kde teda všetci sa chválite, ako ste to vyriešili hravo. No ja som zvedavý, aká bude realita, či to bude aj v reále, že tu budú nejaké zafixované ceny na dva-tri roky, jak ste tvrdili. Ja mám obavu v tomto memo... toto memorandum je aj právne nezáväzné. Nijakým spôsobom nedokážete z tých Slovenských elektrární, ich dokopať k tomu, ak budú na tom nejak veľmi zle a tá situácia nie je ružová. A samozrejme, ak si pozrieme tie správy, nemáte zatiaľ žiadnu dohodu na plyne, a ak sa pozrieme na tie predpovede, tak cena plynu, a to je fatálne, na budúci rok, roku 2023, má stúpnuť o 80 až 100 %. Vy si fakt myslíte, že tí ľudia toto prežijú? Tak som zvedavý, aké kroky urobíte a jak, ako hovorím, tie príčiny inflácie sú rôzne a neviním za všetko vládu, lebo inflácia nie je vždy nejakým obrazom toho, čo robí vláda. My nemáme ani vlastnú menovú politiku, ale je to väčšinou prejav tých krokov, ktoré sa robia v Európskej únii. A musím povedať, že vzhľadom na to, na tie kroky, nechcem tu robiť o tom prednášku, ale dalo by sa o tom možno dve hodiny rozprávať, aké chybné kroky sa spravili v rámci Európskej únie a aký to má fatálny dopad na život Slovákov, ale hlavne aj život všetkých obyvateľov Európskej únie. Dostávame sa do stavu, že to, že Európa doteraz prosperovala, ľudia mali vysokú životnú úroveň, to sa môže veľmi rýchlo zmeniť a Európa môže byť vyžmýkaná ako špongia a budú všetci ostatní, ktorí nám budú dodávať napríklad suroviny, na tom silne profitovať. Čiže ďalej hovoríme, teda hovoril som už o koncepcii cenovej politiky. Ďalej hovoríme o tom, že áno, malo by sa, teda chceli by sme vidieť správu o tom, aké opatrenia sa prijali teda na zmiernenie nežiaduceho cenového vývoja potravín a životne dôležitých tovarov a pohonných hmôt. Ďalej hovoríme o tom, že napríklad podľa § 20 ods. 2 písm. g) zákona o cenách by sa mali využívať informačné systémy pre potreby vyhodnocovania vývoja cien, regulácie cien, cenovej kontroly a konania vo veciach porušenia cenovej disciplíny. Tak by sme chceli vidieť, aké kroky urobilo ministerstvo financií aj v tejto oblasti a či teda sú napríklad ceny nejakým spôsobom kontrolované a či, aké kroky sú napríklad vyvodené voči tým, ktorí skutočne to preháňajú. Lebo viete, ono, keď počúvate pekárov, ako majú reťazce 70- až 100-percentnú maržu na pečive, tak tiež sa treba zamyslieť nad tým, že či je to, sú to oprávnené marže, a pritom samotní pekári melú z posledného. Samozrejme, museli prispieť, teda pristúpiť aj k zdražovaniu, no len otázka je, že kam to zdražovanie povedie. Keď už nebudú, keď bude chlieb o 100, o 200, o 300 % drahší, pečivo, základné potraviny, tak tá chudoba nám prerastie celú, celú krajinu a to považujem za veľmi škodlivé. Čiže na záver, berte toto moje vystúpenie ako skutočne nejaký príspevok do tej diskusie, ktorú by sme chceli viesť. Bohužiaľ, v Národnej rade sa nám nejak nedostáva porozumenia zo strany koalície a myslím si, že toto je tak vážna téma, že treba o tom viesť širokú diskusiu naprieč politickým spektrom. A ja budem rád za každú pomoc, ktorú táto vláda urobí, ale myslím si, že je dôležité, aby tá pomoc bola primeraná, aby zmiernila tie dopady zdražovania, ktoré momentálne vidíme na Slovensku. Ďakujem pekne za pozornosť.